Årsagen til, at bilister hele dagen har oplevet et sandt mareridt på motorvejen til og fra Aalborg, er, at Vejdirektoratet netop er gået i gang med et omfattende asfaltarbejde. - Det har været galt hele dagen, og der er fortsat kaos mange steder og kø, lyder det fra vagtchefen hos Nordjyllands Politi. Lige nu er den trafikale situation værst på motorvejen i nordgående retning. Det skyldes, at der her blot er et spor farbart. Omkring klokken 15 "vendes" trafikken, således at der bliver to spor farbare i nordgående retning, mens der så kun bliver et spor farbart i sydgående retning. - Det er vores vurdering, at der er flest bilister, der skal nordpå, lyder forklaringen fra vagtchefen. Arbejdet foregår i et rør ad gangen, mens al trafik ledes til det andet rør, og det kombineret med tekniske problemer mandag morgen med at få åbnet et spor efter en havareret bil i tunnellen, har betydet massive forsinkelser hele dagen for de nordjyske trafikanter. Vejdirektoratet har på forhånd advaret mod kødannelse og beklager de problemer, vejarbejdet må give anledning til.

Referat:
Der er fortsat trafikalt kaos på motorvejen ved Limfjordstunnellen. Både i syd- og nordgående spor er der op til seks kilometer lang kø.